**NOTĂ INFORMATIVĂ**

la proiectul hotărîrii Guvernului pentru aprobarea Regulamentului cu privire la Sistemul de supraveghere a frontierei de stat

Aderarea la Uniunea Europeană (UE) este o orientare strategică pentru Republica Moldova, care presupune adoptarea valorilor şi standardelor europene în întreaga gamă a domeniilor de activitate. Necesitatea securizării integrate a frontierei este determinată de mai mulţi factori atît obiectivi, cît şi subiectivi (infracţionalitatea transfrontalieră, fenomenul criminalităţii organizate), în acest sens UE şi-a dezvoltat un sistem eficient de control al frontierelor, care permite prevenirea și combaterea migrației ilegale și criminalității transfrontaliere, altor activități ilegale ce atentează la securitatea frontierei.

La elaborarea proiectului a fost utilizat drept sursă de informare cadrul normativ al Uniunii Europene precum Regulamentul (UE) Nr. 1052/2013 al Parlamentului European și al Consiliului din 22 octombrie 2013 de instituire a Sistemului european de supraveghere a frontierelor (EUROSUR).

Poliţia de Frontieră ca organ al administrației publice, are ca atribuţie principală asigurarea securităţii frontierei. Astfel, se propune crearea unui sistem naţional de supraveghere a frontierei de stat. Posedarea informaţiei cu privire la ameninţările la securitatea frontierei ar permite Poliţiei de Frontieră şi altor autorităţi cu competenţe la frontiera de stat să reacţioneze prompt pentru prevenirea migraţiei ilegale şi infracţionalităţii transfrontaliere. Astfel, se propune identificarea expresă a atribuțiilor Centrului operaţional de coordonare din subordinea Departamentului Poliției de Frontieră, centrelor regionale şi locale, pe segmentul supravegherii frontierei de stat, care vor colecta, prelucra, acumula, păstra, actualiza informaţia relevantă obţinută din cadrul propriului serviciu precum și de la autorităţile partenere, în baza principiului de colaborare, în limita competenţelor acestora pentru formarea resurselor informaţionale, cu referire la evenimentele ce au loc la frontieră.

Cooperarea se va efectua atît cu autorităţile naţionale în baza acodurilor interinstituţionale, precum și autoritățile altor state și organizațiile internaționale în baza acordurilor internaționale.

Sistemul naţional de supraveghere a frontierei de stat este format din tabloul situațional național, tabloul comun al informațiilor privind zona prefrontalieră şi rețeaua de comunicații.

Tablourile situaţionale naţionale, regionale şi locale conţin informaţii clasificate în straturi care sînt repartizate în substraturi. Totodată se prevede clasificarea informaţiei după nivelul de impact în redus, mediu şi ridicat.

În scopul asigurării transparenţei în procesul de elaborare şi adoptare a deciziilor proiectul este supus consultării prin plasarea anunţului privind organizarea consultării publice a proiectului de decizie pe pagina web oficială a Ministerului Afacerilor Interne în rubrica Transparența decizională.

Implementarea prevederilor prezentei hotărîri se va efectua din bugetul de stat, în limitele cheltuielilor alocate/aprobate, proiectele şi programele de asistenţă financiară externă din partea donatorilor.

**Ministrul afacerilor interne Dorin RECEAN**